**Тақвияти иқтидори миллӣ оид ба мубориза бо малах дар Тоҷикистон**

***4 феврали соли 2025, Душанбе*** – Ҷиҳати таҳкими вокуниши миллӣ оид ба мубориза бо малах, Тоҷикистон як қатор тренингҳои махсусро бо мақсади баланд бардоштани омодагӣ ва иқтидори вокуниши кишвар ба анҷом расонд. Омӯзишҳо, ки дар моҳи декабри соли 2024 ва январи соли 2025 баргузор гардиданд, ба ҷанбаҳои калидӣ, аз қабили мушоҳидаи малах ва идоракунии иттилоот, коркарди малах ва коҳиши хатари пестисидҳо, инчунин истифодаи биопестисидҳо дар мубориза бар зидди малах тамаркуз карданд. Онҳо дар вилоятҳои Суғду Хатлон ва ҳамчунин дар ноҳияҳои тобеи ҷумҳурӣ (НТҶ) – минтақаҳое, ки бо осебпазирии худ ба ҳуҷуми малах, ки ҳам ба соҳаи кишоварзӣ ва ҳам ба амнияти озуқаворӣ таҳдид ба вуҷуд меоранд, баргузор гардиданд.

Машғулиятҳои омӯзишӣ бо дастгирии Созмони озуқаворӣ ва кишоварзии Созмони Милали Муттаҳид (ФАО) дар доираи «Барномаи беҳтар намудани муборизаи миллӣ ва минтақавӣ бар зидди малах дар Қафқоз ва Осиёи Марказӣ (ҚОМ)», инчунин бо шарофати лоиҳаи минтақавии «Беҳтар намудани мубориза бар зидди малах (Марҳилаи 2)», ки аз ҷониби Агентии Ҷопон оид ба ҳамкории байналмилалӣ (JICA) ба манфиати кишварҳои Осиёи Марказӣ маблағгузорӣ мешавад, амалӣ гардиданд. Омӯзишҳоро шарики лоиҳа Муассисаи давлатии «Экспедитсияи мубориза бар зидди малах»-и (МД-ЭММ) Вазорати кишоварзии Ҷумҳурии Тоҷикистон ба анҷом расонд.

Дар маҷмӯъ се омӯзиши чоррӯза аз ҷониби устодон-тренерони МД-ЭММ барои мутахассисони маҳаллии мубориза бо малах гузаронида шуданд. Ҳамагӣ 57 нафар, аз дастгоҳи марказии МД-ЭММ, филиалҳои он дар вилоятҳои Хатлону Суғд, инчунин дар НТҶ дар омӯзишҳо иштирок намуданд. Ҳадафи омӯзишҳо аз баланд бардоштани самаранокии стратегияҳои мубориза бо малах ва пешбурди таҷрибаҳои устувори кишоварзӣ дар саросари кишвар иборат буд. Таваҷҷуҳи махсус ба муборизаи бехатартар бо малах, аз ҷумла муомилоти дуруст бо пеститсидҳо ва зарфҳои холии онҳо, инчунин истифодаи биопеститсидҳо бар зидди малах нигаронида шуда буд.

«Ҳамкории ҳукумати Тоҷикистон, Агентии Ҷопон оид ба ҳамкории байналмилалӣ (JICA) ва Созмони озуқаворӣ ва кишоварзии Созмони Милали Муттаҳид (ФАО) ӯҳдадориҳои муштараки моро дар таҳкими тавонмандии миллӣ ва таъмини вокуниши устувор ба паҳншавии малах инъикос мекунад. Бо сармоягузорӣ ба чунин омӯзишҳо, мо мутахассисони мубориза бо малахро бо дониш ва воситаҳои муҳим ҷиҳати ҳифзи воситаҳои зиндагӣ ва таъмини захираҳои озуқаворӣ муҷаҳҳаз мегардонем», гуфт Агаси Арутюнян, и.в. Намояндаи ФАО дар Тоҷикистон.

Вазорати кишоварзии Тоҷикистон тавассути МД-ЭММ дар мусоидат намудан ба татбиқи омӯзиш ва қонеъ гардондани ниёзҳои мушаххаси минтақаҳои ҷалбшуда нақши калидӣ бозид.

Чунин талошҳои омӯзишӣ муҳим ба шумор мераванд, зеро кишвар бо мушкилоти доимии ҳифзи соҳаи кишоварзии худ аз хатари паҳншавии малах рӯбарӯст. Тақвияти иқтидори маҳаллӣ ва татбиқи воситаҳои инноватсионии ба монанди Системаи автоматии ҷамъоварии маълумот (Automated System for Data Collection-ASDC) барои мониторинги малах ва истифодаи биопеститсидҳо ҷиҳати таъмини устувории ояндаи бахши кишоварзии Тоҷикистон ва таъмини захираҳои озуқаворӣ барои аҳолӣ муҳим аст.